orātius erat Rōmānus audāx et fortis. Horātius frātrēs duōs habēbat. frātrēs eius quoque fortēs erant et audācēs. eō tempore Rōmānī contrā Albānōs pugnābant. inter Albānōs quoque erant trēs frātrēs, Cūriatiī nōmine. ‘pugnābimus,’ clāmāvit Horātius, ‘trēs frātrēs contrā trēs frātrēs: vincēmus et tum Rōmānī Albānōs regent!’

Cūriatiī fortiter pugnābant: Cūriatiī duōs frātrēs Horātiī interfēcērunt. tum ad Horātium ē Cūriatiīs frāter prīmus cucurrit: Horātius eum interfēcit! tum ad Horātium ē Cūriatiīs frāter secundus cucurrit: Horātius eum quoque interfēcit! tum Horātius cum ūnō pugnābat. tandem Horātius eum quoque interfēcit. Horātius laetus erat: ‘eōs Cūriatiōs vīcī!’ clāmāvit, ‘et nunc Rōmānī Albānōs regent!’ Horātius arma Cūriatiōrum cēpit et Rōmam arma ferēns festīnāvit.

Horātius tamen sorōrem habēbat: soror eius ūnum ē Cūriatiīs amābat. soror, ubi Horātius Rōmam festīnābat, ad mūrōs Rōmae adiit et prope Portam Capēnam manēbat: ubi frātrem arma Cūriatiōrum ferentem vīdit, misera erat. ‘arma spōnsī cōnspexī!’ inquit lacrimāns. ‘Horātius spōnsum meum interfēcit!’

Horātius, postquam sorōrem lacrimantem vīdit, īrātus erat: eam gladiō suō interfēcit. ‘eam pūnīvī,’ inquit Horatius, ‘quod ubi cēterī Rōmānī laetī erant, soror mea lacrimābat.’